Iohannis despre raidurile Sorinei Pintea prin spitale: ”Revoltător, a pornit o campanie de imagine”

Preşedintele Klaus Iohannis a criticat marți raidurile ministrului Sănătății, Sorina Pintea, prin spitale, pe care le-a calificat drept „revoltătoare”. „A pornit o campanie mai degrabă de imagine decât una de informare prin spitalele din ţară”, a spus Iohannis, potrivit Agerpres.

„Agenda publică este acaparată de peste doi ani de problemele personale ale liderilor PSD certaţi cu justiţia, timp în care cetăţenii suferă tot mai mult de pe urma incompetenţei guvernanţilor. Este revoltător că ministrul Sănătăţii a pornit o campanie mai degrabă de imagine decât una de informare prin spitalele din ţară. Cum să mai creadă cineva că PSD chiar va construi noi spitale?”, a declarat Iohannis, marţi, la Palatul Cotroceni, la ceremonia de decorare a unor spitale din ţară.

”Ce fac guvernații ca să-i ajute pe medici? Mai nimic, în afara unor excese de autoritate prin care să acopere lipsa de măsuri concrete din sănătate. Nici în domeniul resurselor umane din sănătate promisiunile nu au fost onorate. Rezidențiatul nu a fost reformat. Sunt educați foarte mulți tineri medici, dar ne confruntăm cu dezechilibre pe specialități, iar exodul nu a fost stopat”, a mai spus Iohannis.

”PSD-iștii guvernează încercând permanent să găsească țapi ispășitori pentru propriile eșecuri. Nu mai pot păcăli pe nimeni. Dacă și-ar fi propus în mod real să construiască spitale, nu ar fi trebuit decât să acceseze bani europeni. Viitorul în medicină înseamnă inovare, digitalizare, sustenabilitate”, a adăugat președintele.

Replica PSD

În replică, PSD susține într-un comunicat că ”este imoral ca Iohannis să vorbească despre Sănătate. Este absolut inacceptabil ca tocmai Iohannis să atace PSD că nu construiește spitale, în condițiile în care PNL, partidul care îl susține în campania prezidențială, a închis zeci de spitale din România, redeschise apoi în guvernarea PSD”.

Foto: Presidency.ro